I. Gašparovič, poslanec: (2002-02-06):
A po druhé, pán premiér, upozorňujete nás na termíny. Aké termíny? Pri tejto príležitosti by som sa vás rád opýtal a povedzte: O akých termínoch to hovoríte? A čo tie termíny budú znamenať? Nič. Ak to maďarská strana neprijme, čo urobíte? – to je moja otázka. Pretože nevidím, skutočne nevidím pozitíva vo vašej práci. Vykrikovať pozde, to už nepomôže, to je skôr na škodu v tomto čase. J. Migaš, predseda NR SR: Pani poslankyňa Podhradská. M. Podhradská, poslankyňa: Ďakujem za slovo, pán predseda. Pán premiér, použili ste niekoľko veľmi pozoruhodných viet vo vašom vystúpení. Obvinili ste nás napríklad, že zosmiešňujeme tému. A nie je to dobré. Nuž, pán premiér, ak niekto zosmiešňuje tému, tak ste to predovšetkým vy, ale tragédiou je, že nezosmiešňujete len túto vážnu tému, ale vy zosmiešňujete celé Slovensko v očiach svetovej verejnosti. A to už sú naozaj veľmi vážne veci. Hovorili ste, aby sme boli prezieraví a pokojní a racionálne riešili celý problém. Jeden z vašich argumentov bol aj ten, že v Maďarsku budú voľby. Nuž, je to veľmi prečudesné pochopenie, ktoré prejavujete voči maďarskej strane, ak sa odvolávate práve na blížiace sa voľby. Lebo ak by blížiace sa voľby a tento zákon, o ktorom tu hovoríme, tento kontroverzný zákon mal by byť tou podmienkou, aby sa v Maďarsku ujala vlády vláda, ktorá bude riešiť veci rozumným spôsobom, tak tu niečo nesedí. Niečo nie je v Maďarsku v poriadku, ak by maďarská vláda, keď prijme naše výhrady voči zákonu, prehrala u voličov. Vy vlastne v Maďarsku podporujete sily, ktoré majú ďaleko od demokratických snažení, ktoré presadzuje celá Európa a Európska únia. A ešte jednu vec. Varovali ste slovenský parlament, aby vám nevytyčoval žiadne termíny a nevytyčoval priestor. Je to smiešne, keď varujete slovenský parlament. Ak vám niekto vytýčil priestor a termíny, bol to maďarský parlament. Ale zdá sa, že to vám neprekáža. V slovenskom parlamente sa dovolávate pochopenia, ale keď máte vyjednávať kvôli tomuto zákonu s Maďarmi, tak ste neuveriteľne ústupčivý a hovoríte o tom, že uplatňujete kultivovanú diplomaciu. Pán premiér, vaša diplomacia už dávno zlyhala a myslím si, že Slovensko to vie. (Zaznel zvuk časomiery.) J. Migaš, predseda NR SR: Pán poslanec Mesiarik. M. Mesiarik, poslanec: Ďakujem za slovo, pán predseda. Mňa osobne mrzí, že sa opätovne slovenský parlament musí zaoberať – namiesto toho, aby sme riešili problémy občanov, sociálne, ekonomické – problémom, ktorý nám bol nanútený zvonka. A mám taký pocit, že tu opätovne niekto dosiahol to, čo možno chcel – odpútať pozornosť od riešenia základných problémov, ktoré nás tlačia. Vidíte, sme len na začiatku tohto problému a aká je tu búrlivá atmosféra. Predpokladám, že bude celý deň. Mňa len mrzí, že takáto búrlivá atmosféra nebýva aj pri takých zákonoch, ktoré sa týkajú občanov ešte viac a bytostnejšie, ako je Zákonník práce a ďalšie. Na druhej strane osobne považujem tento problém, pán premiér, za veľmi vážny a tiež si nemyslím, že by to bol problém maďarskej strany. Je to predovšetkým náš problém, my musíme zaujať stanovisko, pretože niekto iný zasahuje alebo chce zasiahnuť do našich vnútorných vecí. A to je vec vážna. Som preto rád, že ste zaujali rozhodné stanovisko. Včera ste hovorili o tom, že vláda, pokiaľ nebude maďarská strana rešpektovať naše zásadné výhrady, prijme zásadné, tvrdé opatrenia, aby sa nezasahovalo do našich vnútorných vecí. To je dobré. Dobré je aj to, že ste podporili vyhlásenie, ktoré pripravil zahraničný výbor. Len vás chcem vyzvať, vy sám viete, že sú tu vážne problémy, nezamestnanosť a ďalšie problémy, treba proces urýchliť, skutočne tu  nie je  dôvod, aby sme váhali  a tápali  ďalšie tri-štyri mesiace. Treba urýchliť rokovania, rozumne, diplomaticky, a vec skončiť. Ja sa divím tomu, že sa maďarská vláda čuduje nad našimi pripomienkami. Zoberte si, že keby sme my prijali napríklad v našom slovenskom parlamente zákon, že každý, kto má občiansky preukaz Slovenskej republiky, môže jazdiť po Békešskej Čabe 120-kilometrovou rýchlosťou – ako by sa na to dívala vláda? Myslím si, že to je niečo podobné. A preto treba skutočne problém rýchlo, jasne skončiť. J. Migaš, predseda NR SR: Pani poslankyňa Malíková. Pani poslankyňa Malíková bola včera prihlásená. Pani poslankyňa Malíková. A. Malíková, poslankyňa: Ďakujem za slovo, pán predseda. Pán premiér Dzurinda, ja som si vypočula vaše vystúpenie veľmi pozorne. Očakávala som, priznám sa, vystúpenie premiéra, ktorý bude rozhodnutý tvrdo a razantne brániť zvrchovanosť tejto krajiny. Bohužiaľ, nestalo sa tak. Popísali ste stav, ktorý nie je realitou, pretože na južnom Slovensku tento zákon platí. Tam sa dennodenne porušuje zákon a porušuje ústava tejto republiky. Pýtam sa veľmi vážne vás a pána ministra Šimka, ministra vnútra: Čo s týmto stavom chcete robiť? Mám k dispozícii list pána ministra Šimka, v ktorom konštatuje, že ústava sa na Slovensku porušuje, že zákony tejto krajiny sú porušené tiež. Čo chcete s tým, pán minister, urobiť, keď už ste si nenašli čas, aby ste ma prijali ako poslankyňu? Myslím si, že je jediné riešenie k dispozícii: Zatvorte z moci úradnej tieto kancelárie, potom môžete s Maďarmi rokovať dokedy chcete alebo dokedy oni budú chcieť. Nerobte, pán Dzurinda, volebnú kampaň Maďarom. Ja viem, že voľby sú v apríli, a preto to naťahovanie termínov, lebo odpálite vlastnú volebnú kampaň. A čo je ešte horšie, cena bude veľmi tvrdá, bude zvrchovanosť. Rovnako by som sa vás chcela opýtať: Čo poviete na postup ministra zahraničných vecí Kukana, ktorý nominoval rokovaciu komisiu v takom zložení, že z 13 ľudí sú šiesti Maďari, ale nejakí Maďari, je tam dokonca pán Duka-Zólyomi, ktorý je tam ako poslanec Národnej rady? Prečo ste tam nedali možnosť nominovať aj iných poslancov? Ja a takisto kolegovia zo SNS by sme veľmi radi prijali účasť v tejto komisii. Čiže zmeňte zloženie komisie! Je tam pán Pásztor, primátor z Komárna, ktorý nie je schopný a je taký netolerantný, nájsť 4 m2 pre sochy Cyrila a Metoda, patrónov Európy. Myslím si, že o týchto problémoch by sme mali hovoriť otvorenejšie, v pokojnejšej atmosfére. Ďakujem. J. Migaš, predseda NR SR: Reakcia na faktické poznámky – predseda vlády.